Document ID: 32014R1306

KOMISSION TÄYTÄNTÖÖNPANOASETUS (EU) N:o 1306/2014,
annettu 8 päivänä joulukuuta 2014,
täytäntöönpanoasetuksen (EU) N:o 750/2014 muuttamisesta jatkamalla sian epideemiseen ripuliin liittyvien suojatoimenpiteiden soveltamisaikaa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 1 ja 7 kohdan,
sekä katsoo seuraavaa:
(1)
Komission täytäntöönpanoasetus (EU) N:o 750/2014 (2) annettiin sen jälkeen, kun Pohjois-Amerikassa oli raportoitu uudesta sian enteerisestä koronavirustaudista, jonka aiheuttajina ovat uudet sian alfakoronavirukset, mukaan lukien sian epideeminen ripulivirus ja uusi sian deltakoronavirus. Kyseisessä täytäntöönpanoasetuksessa vahvistetaan suojatoimenpiteet, jotka koskevat jalostusta ja tuotantoa varten tarkoitettuja eläviä sikoja sisältävien lähetysten tuontia unioniin alueilta, joilla esiintyy kyseisten virusten aiheuttamaa tautia, ja joiden tarkoituksena on tarvittavien takeiden täyttyminen alkuperätilalla ja kyseisten virusten aiheuttaman sian epideemisen ripulin unioniin kulkeutumisen estäminen. Kyseisiä suojatoimenpiteitä on tarkoitus soveltaa 12 päivään tammikuuta 2015 asti.
(2)
Euroopan elintarviketurvallisuusviranomaisen vuonna 2014 antama tieteellinen lausunto (3), jäljempänä ’EFSAn lausunto’, osoittaa, että tartunnan saaneet eläimet, niiden ulosteet sekä ulosteiden saastuttama rehu ja esineet toimivat välittäjinä, joista näiden virusten on raportoitu tarttuvan. EFSAn lausunto antaa tieteellistä lisätukea täytäntöönpanoasetuksessa (EU) N:o 750/2014 vahvistetuille suojatoimenpiteille. Epidemiologinen tilanne niissä kolmansissa maissa, joissa on tavattu uutta sian enteeristä koronavirustautia, jonka aiheuttajina ovat uudet sian alfakoronavirukset, mukaan lukien sian epideeminen ripulivirus ja sian deltakoronavirus, ei ole täytäntöönpanoasetuksen (EU) N:o 750/2014 hyväksymispäivän jälkeen muuttunut siltä osin kuin on kyse näiden sian enteeristen koronavirusten leviämisriskistä.
(3)
EFSA:n lausunnon perusteella ja ottaen huomioon tautitilanteen kehittymisen olisi täytäntöönpanoasetuksessa (EU) N:o 750/2014 vahvistettujen suojatoimenpiteiden soveltamista jatkettava lokakuun 2015 loppuun saakka. Sen vuoksi kyseisen täytäntöönpanoasetuksen soveltamisaikaa olisi muutettava.
(4)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan täytäntöönpanoasetuksen (EU) N:o 750/2014 2 artiklan toisessa kohdassa päivämäärä ”12 päivään tammikuuta 2015” päivämäärällä ”31 päivään lokakuuta 2015”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä joulukuuta 2014.

Labels: 3
18
6